Video: ‘Vriendelike’ nuwe baadjie vir dié Moot-brugVriendelike gesigte begroet nou gebruikers van die brug op die hoek van Nico Smithstraat en 24ste Laan in Villieria, Pretoria. (Foto: Die Moot-projek) Lede van die gemeenskap van die Moot in Pretoria het Saterdag moue opgerol en vir die bekende brug op die hoek van Nico Smithstraat en 24ste Laan in Villieria ŉ “vriendelike” nuwe baadjie aangetrek. Die brug spog nou nie net met ŉ splinternuwe laag verf nie, maar bome en struike is ook gesnoei, en sakke vol vullis is op en rondom die brug verwyder. Dié sogenaamde “skropsessie” het deel gevorm van die Moot-projek, wat gestig is om die Moot-omgewing skoon, mooi en groen te hou. Die “skropsessies” vind een Saterdag per maand plaas. Aan die een kant van die brug is Ndebele-vorms in skakerings van wit, grys en ŉ spesifieke blou wat die Moot-projek verteenwoordig, aangebring, terwyl die jong kunstenaar Andrew Sevenster aan die ander kant twee vriendelike gesigte geverf het. “Die idee was dat die gesigte altyd vriendelik moet vertoon vir almal wat die brug gebruik. Dit moet ook eenvoudig lyk. Ek dink die brug is nou ŉ interessante aanknopingspunt vir ŉ gesprek en ons kry reeds baie goeie reaksie,” sê Hetta Pieterse, wat aan die stuur van die verfprojekte is. Tydens vorige “skropsessies” is onder meer drie bushaltes herstel en mooi geverf, sypaadjies netjies gemaak, verkeerstrepe nuut oorgeverf, die pad gevee, en die onderste gedeelte van die verkeerslig- en lamppale geverf. Die afgelope naweek was dit die bekende brug in Villieria, wat daagliks deur honderde motoriste, voetgangers en leerders gebruik word, se beurt om opgeknap te word. Die sessie is gelei deur Johan Oberholster en Hennie Mostert, stigterslede van die Moot-projek. Volgens Johan is die vriendelike gesigte op die brug in ooreenstemming met die Moot-projek se positiewe uitgangspunt. “Dit help nie om oor alles te kerm en kla nie, ons moet ons hande uitsteek en iets opbouends doen. As ons as gemeenskap saamstaan en elkeen net die 60 m voor sy eie erf skoon hou, kan ons meer doen en selfs wondere verrig.” Hou die Moot-projek se Facebook-bladsy dop vir meer inligting oor toekomstige “skropsessies” en vir ander belangrike inligting.